กรมการจัดหางาน เปิดรับสมัครคนหางานเพื่อไปทำงานประเทศบรูไน ตำแหน่งช่างไฟฟ้า ช่างเครื่องปรับอากาศ
นายไพโรจน์ โชติกเสถียร อธิบดีกรมการจัดหางาน เปิดเผยว่า กรมการจัดหางานเปิดรับสมัครคนหางานเพื่อไปทำงานกับนายจ้างบริษัท Borneo Air Conditioning &amp; Engineering Sdn Bhd  ประเทศบรูไน ซึ่งประกอบกิจการรับเหมางานติดตั้งเครื่องปรับอากาศในอาคาร บริการซ่อมบำรุง และเป็นตัวแทนจำหน่ายแอร์ DAIKIN รวม 6 อัตรา ในตำแหน่งช่างไฟฟ้าภายในอาคาร 2 อัตรา และช่างเครื่องปรับอากาศ จำนวน 4 อัตรา ระยะเวลาจ้างงาน 2 ปี โดยนายจ้างจะจัดหาที่พัก อำนวยความสะดวกในการส่งไปสถานที่ทำงาน จ่ายค่าโดยสารเครื่องบินเที่ยวไป มีประกันสุขภาพตามกฎหมายแรงงาน และมีวันหยุดประจำปี 14 วัน เมื่อทำงานครบ 1 ปี ผู้สนใจสามารถศึกษารายละเอียดการสมัครสอบ กำหนดการและวิธีการรับสมัครได้ที่เว็บไซต์กองบริหารแรงงานไทยไปต่างประเทศ doe.go.th/overseas หัวข้อ “ข่าวประกาศรับสมัคร” และยื่นใบสมัครด้วยตนเอง หรือทางไปรษณีย์ลงทะเบียนด่วนพิเศษ (EMS)  ได้จนถึงวันที่ 18 มกราคม 2566 การรับสมัครในครั้งนี้เป็นการจัดส่งคนหางานไปทำงานต่างประเทศ โดยวิธีรัฐจัดส่ง คนหางานไม่เสียค่าสมัครหรือค่าบริการใดๆ ทั้งสิ้น ยกเว้นค่าใช้จ่ายเท่าที่จำเป็น อาทิ ค่าทำหนังสือเดินทาง ค่าตรวจสุขภาพ ค่าตรวจสอบประวัติอาชญากรรม ค่าธรรมเนียมลงตรา (วีซ่า) รวมค่าใช้จ่ายทั้งสิ้นประมาณ 16,000 บาทสำหรับคุณสมบัติที่นายจ้างบรูไนแจ้งความต้องการมา ไม่ได้จำกัดวุฒิการศึกษา แต่ต้องอายุไม่เกิน 53 ปี สามารถสื่อสารภาษาอังกฤษได้ มีประสบการณ์การทำงานที่เกี่ยวข้อง 5 ปีขึ้นไป ผ่านการทดสอบมาตรฐานฝีมือแรงงานแห่งชาติ ระดับ 1 ช่างไฟฟ้า หรือช่างเครื่องปรับอากาศ จากกรมพัฒนาฝีมือแรงงาน หรือศูนย์ประเมินฯที่ได้รับอนุญาตจากกรมพัฒนาฝีมือแรงงาน โดยมีอัตราค่าจ้างตำแหน่งช่างไฟฟ้าภายในอาคาร ค่าจ้างเดือนละประมาณ 17,824 – 22,916 บาท ตำแหน่งช่างเครื่องปรับอากาศ ค่าจ้างเดือนละประมาณ 15,277 – 25,463 บาท ทุกตำแหน่งเงินเดือนขึ้นอยู่กับวุฒิการศึกษาและประสบการณ์การทำงาน